Skuldinvorderaars moet wanbetalers in Tshwane vasvat(Foto: Maroela Media) Die Tshwane-metroraad het nie minder nie as 34 skuldinvorderingsagentskappe aangestel om die meer as R12 miljard wat sakeondernemings en inwoners hom skuld, te probeer invorder. Die invorderaars het Maandag begin werk en is op driejaarkontrakte aangestel. Hulle moet skuld invorder wat ouer is as 120 dae. Altesaam 93 113 inwoners en ondernemings in die metrogebied skuld die metroraad gesamentlik R12,8 miljard. Die metroraad sê die aanstel van die skuldinvorderaars gaan die stad help deur inkomstevlakke, kontantvloei en die kapasiteit te verhoog om regstappe teen wanbetalers te doen. “Die stad het onsuksesvol probeer om die uitstaande skuld deur minder ingrypende maatreëls, soos kredietbeheer, oproepe en elektroniese aanmanings in te vorder en die stad het geen ander keuse gehad as om die invorderingsproses uit te kontrakteer nie,” het die stad Dinsdag in ŉ verklaring gesê. Die stad sê hy stuur deurlopend waarskuwings aan sy kliënte wie se rekeninge agterstallig is om hulle te herinner om te betaal voordat die skuld 120 dae bereik. Die stad stuur SMS’e, e-pos-rekeninge, maak oproepe en het selfs robo-bellers wat outomaties oproepe maak om wanbetalende kliënte omtrent hul skuld te herinner. Finale aanmanings word ook by eiendomme afgelewer. Diegene met agterstallige rekeninge word aangemoedig om gebruik te maak van die stad se aansporingsprogram om hul rekeninge op datum te bring. Die skuldinvorderingsmaatskappye is onder meer aangestel op grond van hoeveel werkgeleenthede hulle danksy die projek gaan skep, die voordeel wat dit vir die plaaslike ekonomie kan inhou en planne om plaaslike inwoners in diens te neem. Hulle word ook aan streng bepalings onderwerp om betaling te verseker.